Harald V

**Harald V** (s. 21. helmikuuta 1937) on ollut Norjan kuningas 17. tammikuuta 1991 lähtien. Kuninkaallisessa asemassaan Harald V on Norjan asevoimien ylipäällikkö. Hänellä on myös Norjan maavoimien ja ilmavoimien kenraalin sekä merivoimien amiraalin arvo.

## Varhainen elämä
Harald on Olavi V:n ja Ruotsin prinsessa Märtha Sofia Lovisan poika. Harald syntyi kruununprinssi Olavin kuninkaallisessa asumuksessa Skaugumissa, Askerissa lähellä Osloa. Hän on ensimmäinen Norjassa syntynyt prinssi sitten Olavi IV:n vuonna 1370. Harald V on Britannian kuningatar Viktorian jälkeläinen ja kuningatar Elisabet II:n pikkuserkku, molempien isoisoisä on Edvard VII, kuningatar Viktorian vanhin poika.

Kuninkaallinen perhe pakeni Saksan hyökkäystä vuonna 1940. Harald, hänen äitinsä ja siskonsa asuivat Washingtonissa toisen maailmansodan aikana. Kuningas Haakon ja kruununprinssi Olavi olivat Lontoossa pakolaishallituksen johdossa. Harald palasi Norjaan sodan päätyttyä 1945.

Saatuaan koulunsa päätökseen vuonna 1955 kruununprinssi Harald kouluttautui ratsuväkiupseeriksi ja viimeisteli armeijaopintonsa Norjan sotilasakatemiassa. Hän opiskeli myös Oxfordin yliopiston Balliol Collegessa yhteiskuntatieteitä, historiaa ja taloustiedettä vuosina 1960–1962.

## Kuninkaana
Isänsä kuoltua tammikuussa 1991 Harald nousi Norjan uudeksi kuninkaaksi. Maan perustuslaki ei vaadi kruunajaisten pitämistä, minkä sijaan Harald antoi hallitsijanvakuutuksen suurkäräjille 21. tammikuuta. Hänet, ja uusi kuningatar Sonia, siunattiin kuningaspariksi Nidarosin tuomiokirkossa 23. kesäkuuta.

Vuonna 2003 kuninkaan ilmoitettiin sairastavan virtsarakon syöpää, joka leikattiin. Toipumisen ajan kruununprinssi Haakon toimi valtionhoitajana. Myöhemmin Haakon sijaisti kuningasta tämän toipuessa sydänleikkauksesta.

Vuonna 2012 Norjan perustuslakia muutettiin siten, että kuningas ei ole enää Norjan evankelis-luterilaisen kirkon nimellinen johtaja, jonka tehtävä on mm. suojella kirkkoa. Kuninkaan tulee kuitenkin edelleen kuulua kyseiseen kirkkoon. Samana vuonna evankelis-luterilainen kirkko menetti myös asemansa kuningaskunnan virallisena kirkkona.

Vuonna 2018 voimaan tulleen perustuslain muutoksen nojalla kuningas ei ole enää pyhä. Hänellä on kuitenkin edelleen syytesuoja.

Sen jälkeen kun Tanskan kuningatar Margareeta II ilmoitti uudenvuodenpuheessaan 2023 luopuvansa kruunusta, heräsi myös Norjassa keskustelu siitä, pitäisikö kuninkaan luopua kruunusta. Norjassa, Tanskassa ja Ruotsissa on perinteisesti ollut käytäntö, jonka mukaan hallitsija istuu valtaistuimella elämänsä loppuun asti. Harald on kuitenkin sanonut, ettei aio luopua kruunusta, koska vannoi aikanaan hallitsijanvalansa elämänsä loppuun saakka. Huhtikuussa 2024 kuningas ilmoitti kuitenkin karsivansa julkista toimintaansa. 

## Perhe

Harald nai 29. elokuuta 1968 aatelittoman Sonja Haraldsenin (s. 1937). Avioliitto herätti paljon vastustusta. He olivat seurustelleet yhdeksän vuotta salassa Sonjan aatelittomuuden vuoksi. Lopulta kruununprinssi Harald uhkasi hylätä oikeutensa kruunuun, jollei pari saisi mennä naimisiin. Heillä on kaksi lasta, prinsessa Märtha Louise (s. 1971) ja kruununprinssi Haakon Magnus (s. 1973).

## Galleria

Royal Arms of Norway.svg
Royal Monogram of King Harald V of Norway.svg|Harald V:n kuninkaallinen monogrammi.
Portrett av prins Harald, 1937 - Portrait of prince Harald, 1937 (25064609375).jpg|Harald vuonna 1937.
HMS Norfolk King Hakkon.jpg|Harald (vas.) palaa perheensä kanssa Norjaan kesäkuussa 1945.
Crown Prince Harald of Norway.jpg|Harald vuonna 1955. 
Kronprins Harald og kronprinsesse Sonja.jpg|Harald ja Sonja vuonna 1968. 


## Kunnianosoituksia
Kuninkaana Harald toimii norjalaisten ritarikuntien suurmestarina. Lisäksi hänelle on myönnetty seuraavat ulkomaalaiset kunniamerkit:

*  Vapauttaja kenraali San Martínin ritarikunta ketjulla (Argentiina)
*  Leopoldin ritarikunnan suurristi (Belgia)
*  Etelän ristin ritarikunta ketjulla (Brasilia)
*  Stara planinan ritarikunnan suurristi (Bulgaria)
*  Chilen ansioritarikunta ketjulla (Chile)
*  Elefanttiritarikunnan ritari (Tanska)
*  Dannebrogin ritarikunnan suurkomentaja (Tanska)
*  Marianmaan ristin ritarikunta ketjulla (Viro, 1998)
*  Valkoisen tähden ritarikunta ketjulla (Viro, 2014)
*  Valkoisen ruusun ritarikunnan suurristi (Suomi)
*  Kunnialegioonan suurristi (Ranska)
*  Vapahtajan ritarikunnan suurristi (Kreikka)
*  Olympic Order kultaisena (KOK)
*  Islannin haukan ritarikunta ketjulla (Islanti)
*  Italian tasavallan ansioritarikunta ketjulla (Italia, 2001)
*  Krysanteemiritarikunta ketjulla (Japani)
*  Al-Hussein bin Alin ritarikunta ketjulla (Jordania)
*  Jugoslavian tähden ritarikunnan 1. luokka (Jugoslavia)
*  Kuningas Tonislavin ritarikunnan ritari (Kroatia)
*  Kolmen tähden ritarikunta ketjulla (Latvia)
*  Vesthardus-ritarikunnan suurristi miekoilla (Latvia)
*  Vytautas Suuren ritarikunta ketjulla (Liettua, 2011)
*  Nassaun perheen kultaisen leijonan ritarikunnan ritari (Luxemburg)
*  Aadolf Nassaulaisen ritarikunnan suurristi (Luxemburg)
*  Jeanin ja Joséphine-Charlotten häiden muistomitali (Luxemburg)
*  Alankomaiden leijonan ritarikunnan suurristi (Alankomaat)
*  Alankomaiden kruunun ritarikunnan suurristi (Alankomaat)
*  Kultaisen arkin ritarikunnan komentaja (Alankomaat)
*  Valkoisen kotkan ritarikunnan ritari (Puola)
*  Pyhän Jaakon miekan sotilaallinen ritarikunta ketjulla (Portugali, 2008)
*  Henrik Purjehtijan ritarikunta ketjulla (Portugali, 2004)
*  Avizin sotilaallinen ritarikunnan suurristi (Portugali, 1980)
*  Mugunghwa-ritarikunnan ritari (Etelä-Korea)
*  Romanian tähden ritarikunnan suurristi (Romania)
*  Valkoisen kaksoisristin ritarikunnan 1. luokka (Slovakia)
*  Poikkeuksellisten meriittien ritarikunnan ritari (Slovenia)
*  Kultaisen taljan ritarikunnan ritari (Espanja)
*  Kaarle III:n ritarikunta ketjulla (Espanja)
*  Sukkanauharitarikunnan kunniaritari (Yhdistynyt kuningaskunta)
*  Kuninkaallinen viktorialaisketju (Yhdistynyt kuningaskunta)
*  Serafiimiritarikunnan ritari (Ruotsi)
*  Kaarle XVI Kustaan kultariemujuhlan mitali (Ruotsi)
*  Hyväntoivonniemen ritarikunnan suurristi (Etelä-Afrikka)
*  Chula Chom Klaon ritarikunnan suurristi (Thaimaa)
*  Chakri-dynastian ritarikunnan ritari (Thaimaa, 1960)
*  Turkin tasavallan valtion ritarikunnan 1. luokka (Turkki)
*  Saksan liittotasavallan ansioritarikunnan suurristi 1. luokka (Saksa)
*  Unkarin ansioritarikunta ketjulla (Unkari)
*  Itävallan tasavallan kunniamitalin suurristi (Itävalta)

Lähde:

## Lähteet

## Aiheesta muualla

* Norjan kuningashuoneen sivusto